ΚΑΝΟΝΙΣΜΟΣ (ΕΟΚ) αριθ. 1398/93 ΤΗΣ ΕΠΙΤΡΟΠΗΣ της 7ης Ιουνίου 1993 για τη διαμόρφωση της τιμής εισόδου για τα επιτραπέζια σταφύλια καταγωγής Κύπρου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3488/89 του Συμβουλίου της 21ης Νοεμβρίου 1989 για τον καθορισμό του τρόπου αποφάσεως σχετικά με ορισμένες διατάξεις που προβλέπονται για τα γεωργικά προϊόντα στα πλαίσια των μεσογειακών συμφωνιών (1), και ιδίως το άρθρο 2,

Εκτιμώντας:

ότι, σύμφωνα με τις συμφωνίες που συνήφθησαν με διάφορες μεσογειακές τρίτες χώρες, η Κοινότητα μπορεί να αποφασίσει τη διαμόρφωση της τιμής εισόδου για ορισμένα οπωροκηπευτικά που κατάγονται από τις χώρες αυτές, λαμβάνοντας υπόψη τους ετήσιους ισολογισμούς των ανταλλαγών που καθορίζονται ανά προϊόν και ανά χώρα κατ' εφαρμογή του κανονισμού (ΕΟΚ) αριθ. 451/89 του Συμβουλίου της 20ής Φεβρουαρίου 1989 για τη διαδικασία που εφαρμόζεται σε ορισμένα γεωργικά προϊόντα καταγωγής διαφόρων χωρών της Μεσογείου (2)-

ότι η εξέταση των προοπτικών εξελίξεως των ρευμάτων εξαγωγής επιτραπέζιων σταφυλιών καταγωγής Κύπρου, θεωρουμένων στα πλαίσια της εξελίξεως του συνόλου της κοινοτικής αγοράς, οδηγεί στο να εφαρμοστεί πραγματικά η διαμόρφωση της τιμής εισόδου για τα προϊόντα αυτά-

ότι η διαμόρφωση της τιμής εισόδου πρέπει να αφορά το ποσό που θα μειωθεί, ως δασμός, από τις αντιπροσωπευτικές τιμές που διαπιστώθηκαν στην Κοινότητα για τον υπολογισμό της τιμής εισόδου των επιτραπέζιων σταφυλιών, που αναφέρεται στο άρθρο 24 του κανονισμού (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως αγοράς στον τομέα των οπωροκηπευτικών (3), όπως τροποποιήθηκε τελευταία από τον κανονισμό (ΕΟΚ) αριθ. 638/93 (4)- ότι με μείωση κατά δύο τρίτα επιτυγχάνεται ο επιδιωκόμενος στόχος- ότι η μείωση αυτή που προβλέπεται για την περίοδο από 8 Ιουνίου έως 4 Αυγούστου, εντός του ανωτάτου ορίου των ποσοτήτων που έχουν καθοριστεί, σύμφωνα με τις μεσογειακές συμφωνίες, μπορεί να εφαρμοστεί από τις 21 Ιουλίου, ημερομηνία ενάρξεως ισχύος των τιμών αναγωγής για τα επιτραπέζια σταφύλια-

ότι, για να εξασφαλισθεί η αποτελεσματικότητα του συστήματος, είναι αναγκαίο να παρακολουθηθεί η εξέλιξη των εισαγωγών των προϊόντων αυτών- ότι, γι' αυτό, οι εισαγόμενες ποσότητες επτραπέζιων σταφυλιών στο εσωτερικό της δασμολογικής ποσόστωσης 1993 παρακολουθούνται στατιστικά στα πλαίσια της διαχείρισης της τελευταίας, κατ' εφαρμογή του κανονισμού (ΕΟΚ) αριθ. 240/93 του Συμβουλίου (5)- ότι οι εισαγόμενες ποσότητες, εκτός της ποσόστωσης αυτής και μέχρι 10 500 τόνους, πρέπει να υπαχθούν σε κοινοτική επιτήρηση-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για τον υπολογισμό της τιμής εισόδου, που αναφέρεται στο άρθρο 24 παράγραφος 3 του κανονισμού (ΕΟΚ) αριθ. 1035/72, των επιτραπέζιων σταφυλιών καταγωγής Κύπρου που υπάγονται στους κωδικούς ΣΟ 0806 10 15 και 0806 10 19 (αύξων αριθμός 190040), το ποσό που θα μειωθεί, ως δασμός, από τις αντιπροσωπευτικές τιμές που διαπιστώνονται, μειώνεται κατά δύο τρίτα κατά τη διάρκεια της περιόδου από 21 Ιουλίου έως 4 Αυγούστου 1993. Η μείωση αυτή εφαρμόζεται εντός του ανωτάτου ορίου ποσότητας 10 500 τόνων.

Άρθρο 2

1. Οι εισαγωγές επιτραπέζιων στταφυλιών καταγωγής Κύπρου, που πραγματοποιούνται εκτός της δασμολογικής ποσόστωσης 9 800 τόνων που καθορίστηκαν από τον κανονισμό (ΕΟΚ) αριθ. 240/93 και εντός του ορίου ανωτάτης ποσότητας 10 500 τόνων που αναφέρεται στο άρθρο 1, υπόκεινται σε κοινοτική επιτήρηση.

2. Ο καταλογισμός επί των εν λόγω ποσοτήτων πραγματοποιείται εφόσον τα προϊόντα προσκομίζονται στο τελωνείο με την κάλυψη δήλωσης θέσης σε ελεύθερη κυκλοφορία, και συνοδεύονται από πιστοποιητικό κυκλοφορίας των εμπορευμάτων.

Ένα εμπόρευμα μπορεί να καταλογισθεί στην ποσότητα αυτή εάν προσκομίζεται πιστοποιητικό κυκλοφορίας των εμπορευμάτων πριν από την ημερομηνία από την οποία δεν εφαρμόζεται πλέον αυτό το προτιμησιακό καθεστώς.

Η κατάσταση εξαντλήσεως των εν λόγω ποσοτήτων διαπιστώνεται σε κοινοτικό επίπεδο βάσει των καταλογιζόμενων εισαγωγών με τους όρους που καθορίζονται στα προηγούμενα εδάφια.

Τα κράτη μέλη πληροφορούν την Επιτροπή για τις εισαγωγές που πραγματοποιήθηκαν σύμφωνα με την περιοδικότητα και εντός των προθεσμιών που αναφέρονται στην παράγραφο 4.

3. Μόλις καλυφθούν οι εν λόγω ποσότητες, η Επιτροπή ανακοινώνει στα κράτη μέλη την ημερομηνία από την οποία παύει να εφαρμόζεται το προτιμησιακό καθεστώς.

4. Τα κράτη μέλη ανακοινώνουν στην Επιτροπή τον απολογισμό των καταλογισμών με δεκαήμερη περιοδικότητα, δεδομένου ότι ο απολογισμός αυτός πρέπει να διαβιβάζεται εντός προθεσμίας πέντε ημερών από τη λήξη του προηγούμενου δεκαήμερου.

Άρθρο 3

Ο παρών κανονισμός αρχίζει να ισχύει στις 8 Ιουνίου 1993.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 7 Ιουνίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 340 της 23. 11. 1989, σ. 2.

(2) ΕΕ αριθ. L 52 της 24. 2. 1989, σ. 7.

(3) ΕΕ αριθ. L 118 της 20. 5. 1972, σ. 1.

(4) ΕΕ αριθ. L 69 της 20. 3. 1993, σ. 7.

(5) ΕΕ αριθ. L 28 της 5. 2. 1993, σ. 10.